Han ble tidlig oppfordret av sine lærere til å søke om opptak ved Statens kunstakademi og studerte ved akademiet i perioden 1966–1970. Vinteren 1969 hadde han et studieopphold i Statens Kunstakademis hus i Arcueil, Paris. Hans hovedlærer ved akademiet var maleren, professor Alf-Jørgen Aas. Aas var i første rekke opptatt av fargen i maleriet, noe som passet Krogstad godt ettersom han alltid hadde vært interessert i å utforske fargens egenskaper og kvalitet. Han har selv fremhevet at også Aas' menneskelige egenskaper har hatt stor betydning for hans kunstneriske utvikling.